หุ้นยุโรปเปิดตลาดพุ่งขึ้น สอดคล้องภูมิภาคเอเชีย
ตลาดหุ้นยุโรปเปิดตลาดวันนี้ดีดตัวสูงขึ้น เช่นเดียวกับตลาดหุ้นในเอเชีย เนื่องจากนักลงทุนมีความมั่นใจมากขึ้นเกี่ยวกับการใช้มาตรการกระตุ้นเศรษฐกิจจีน รวมทั้งการสร้างเสถียรภาพในตลาดหุ้นจีน
9 ก.ย. 2558

ตลาดหุ้นยุโรปเปิดตลาดวันนี้ดีดตัวสูงขึ้น เช่นเดียวกับตลาดหุ้นในเอเชีย เนื่องจากนักลงทุนมีความมั่นใจมากขึ้นเกี่ยวกับการใช้มาตรการกระตุ้นเศรษฐกิจจีน รวมทั้งการสร้างเสถียรภาพในตลาดหุ้นจีน
ดัชนี CAC-40 ตลาดหุ้นฝรั่งเศสเปิดวันนี้ที่ 4,707.41 จุด เพิ่มขึ้น 109.15 จุด, +2.37% ดัชนี DAX ตลาดหุ้นเยอรมันเปิดวันนี้ที่ 10,489.29 จุด เพิ่มขึ้น 217.93 จุด, +2.12%
กระทรวงคลังจีนประกาศผ่านแถลงการณ์ในวันนี้ว่า จีนจะออกนโยบายการคลังที่มีความเข้มข้นมากขึ้น เพื่อกระตุ้นการขยายตัวทางเศรษฐกิจของประเทศที่กำลังเผชิญแรงกดดันช่วงขาลง
สำนักข่าวซินหัวรายงานว่า กระทรวงคลังให้คำมั่นว่า จะยังคงลดการจัดเก็บภาษีธุรกิจขนาดกลางและขนาดย่อม (SME),  เพิ่มจำนวนร้านค้าปลอดภาษีตามท่าเรือต่างๆ ตลอดจนยกระดับการจัดตั้งกองทุนเพื่อการพัฒนา SME ระดับประเทศ รวมทั้งกองทุนร่วมทุนด้านอุตสาหกรรมใหม่ๆ
เมื่อวานนี้ คณะกรรมการกำกับหลักทรัพย์และตลาดหลักทรัพย์ของจีน (CSRC) เตรียมติดตั้งระบบ circuit breaker สำหรับดัชนีหุ้นในตลาด เพื่อการป้องกันการเทขายหุ้นจากกระแสวิตกจริตในช่วงที่ตลาดหุ้นผันผวนอย่างหนัก
ระบบ circuit breaker ของดัชนีเซี่ยงไฮ้คอมโพสิต และดัชนีเสิ่นเจิ้น จะผูกเข้ากับดัชนี CSI300  ซึ่งจะติดตามความเคลื่อนไหวหุ้นของทั้งสองตลาด